GUNKUL ต้าน 5.00 บาท
วานนี้ “กันกุลเอ็นจิเนียริ่ง” GUNKUL เปิดตลาดช่วงเช้าราคา 5.00 บาท
23 มิ.ย. 2564

วานนี้ “กันกุลเอ็นจิเนียริ่ง” GUNKUL เปิดตลาดช่วงเช้าราคา 5.00 บาท
ก่อนจะถูกดันขึ้นไป 5.05 บาท อยู่เพียงชั่วครู่
หลังจากนั้นราคาลงมาต่ำกว่า 5.00 บาท และเคลื่อนไหวระหว่าง 4.89 – 4.98 บาท
ช่วงที่ราคาขึ้นไปแตะ 5.00 บาท
มีวอลุ่มซื้อเข้ามาหนาแน่นมาก ฝุ่นตลบ
เข้าใจว่า รายย่อยน่าจะติดอยู่หลายคนเลยล่ะ และคงพยายามซื้อเพิ่มช่วงที่ราคาลงมาที่ 4.88 – 4.92 บาท (ช่วงเวลา 10.30 – 11.30 น.) เพื่อจะถัวเฉลี่ยต้นทุนให้ลดต่ำลงมา
ก่อนปิดตลาดภาคเที่ยง
ราคาหุ้นกันกุลฯ ถูกไล่ขึ้นมาอีกครั้งที่ระดับ 4.96-4.98 บาท พร้อมกับวอลุ่มกลับมากระโดดอีกครั้ง
หากใครซื้อเพื่อถัวเฉลี่ยต้นทุนได้ทัน
ก็น่าจะปล่อยที่ระดับราคาใกล้ ๆ 5.00 บาทได้
แต่จนแล้วจนรอด ราคายังไปไหนได้ไม่ไกล
แนวต้าน 5.00 บาท ยังแข็งแกร่งมาก ยากที่จะผ่านจริง ๆ
ยิ่งพอหลังสี่โมงเย็นเป็นต้นมา กลับค่อย ๆ มีแรงขายต่อเนื่อง และมาปิด 4.92 บาท เท่ากับราคาปิดของวันก่อนหน้า ท่ามกลางวอลุ่มหนาแน่นกว่า 3,341 ล้านบาท
ดูจากกราฟรายชั่วโมงเมื่อวานนี้ และวันก่อน ๆ หน้านี้
“เจ้ามือ” หุ้นกันกุลฯ ค่อนข้างใจดีพอสมควร คือไม่ได้ “กินรวบ”
เพราะมีบางจังหวะกระชากขึ้น แล้วตบลง และดันราคาอีกครั้ง ไม่ใช่ตบลงอย่างเดียวเหมือนเจ้ามือหุ้นอีกหลาย ๆ หุ้น ที่กดหัวรายย่อยแบบไม่ให้ได้ผุดได้เกิดกันเลยล่ะ
เล่นหุ้นกันกุลฯ ขอ 3-4 ช่อง ได้กำไรนิด ๆ หน่อย ๆ หอมปากหอมคอ น่าจะมีกำไรติดไม้ติดมือกันบ้าง
เว้นแต่โลภมาก อยากได้กำไรหลาย ๆ ช่อง
หากเป็นแบบนี้ก็มีโอกาสเสี่ยงติดดอย ขาดทุนสูง
จะว่าไปแล้วหุ้นกันกุลฯ ในแง่ของพื้นฐานไม่ได้ขี้เหร่ ไก่กาอาราเล่อะไรเลยนะ
งบการเงิน แผนงานถือว่าแน่นเปรี๊ยะ
กำไรแต่ละปี รับเป็นกอบเป็นกำเติบโตต่อเนื่อง
เข้าไปดูข้อมูลที่ผู้บริหาร และนักวิเคราะห์คาดการณ์ไว้
ปี 2564  เป้าหมายรายได้เติบโตไม่ต่ำกว่า 20% จากปีก่อน จากโรงไฟฟ้า จะมีผลประกอบการดีขึ้น
โดยเฉพาะโรงไฟฟ้า “พลังงานลม” และ “ธุรกิจรับเหมาก่อสร้าง” หรือ EPC
กันกุลฯ มีแผนเข้าประมูลโครงการเพิ่มเติมมูลค่ารวมกว่า 1  หมื่นล้านบาท ส่วนปัจจุบันมี backlog ราว 8 พันล้านบาท ทยอยรับรู้ในอีก 2-3 ปีข้างหน้า
ส่วนความคืบหน้าการสร้างโรงงาน “สกัดกัญชง” เพื่อนำมาพัฒนาผลิตภัณฑ์ต่าง ๆ
เพื่อออกจำหน่ายทั้งในประเทศและต่างประเทศ
ปัจจุบันยังอยู่ระหว่างการรอใบอนุญาตเพาะปลูกกัญชงเฟสแรก 150 ไร่ จากที่ดินพร้อมพัฒนาในตอนนี้ทั้งหมดราว 2.1 พันไร่ หลังจากกันกุลฯ จ้างบริษัทที่ปรึกษาคัดเลือกและนำเข้าเมล็ดพันธุ์เข้ามาปลูกแล้ว
เห็นว่าน่าจะสามารถเริ่มปลูกได้ไม่เกินเดือน ก.ค.นี้
กันกุลฯ เป็นหุ้นพื้นฐานเยี่ยมอีกตัวหนึ่ง
แต่ก่อนหน้าที่จะมีเจ้ามือเข้ามาช่วยดูแลสภาพคล่อง โบกพัด เปิดพัดลม เร่งไฟให้ลุกโชน
ราคาหุ้นกันกุลฯ เคลื่อนไหวแบบ เรื่อย ๆ มาเรียง ๆ
ปัจจัยลบมีน้อย ปัจจัยบวกมีมากกว่าเยอะ แต่ราคาหุ้นไม่หือไม่อือ เคลื่อนไหวเป็น “แปรงหวีผม” วิ่งซิกแซก จนบรรดารายย่อยต่างพากันบ่นพึมพำ หาความเร้าใจไม่ได้
ราคาหุ้นที่ถูกกระชากขึ้นมา พร้อมกับวอลุ่มหนาแน่น
อย่างวานนี้มีมูลค่ากว่า 3,341 ล้านบาท
แสดงว่าเจ้ามือยังอยู่
ส่วนราคาหุ้นที่บริเวณ 4 บาทปลาย ๆ ถือว่าใกล้เต็มมูลค่าแล้ว
เพราะเท่าที่ดูราคาเป้าหมายของโบรกฯ สำนักต่าง ๆ
ส่วนใหญ่ให้ไว้ระหว่าง 4.50 – 5.00 บาทต่อหุ้น
เว้นแต่โบรกฯ จะเพิ่มราคาเป้าหมายให้อีกนั่นแหล่ะ
เพราะปัจจุบันหุ้นเทรดกันที่ระดับ P/E ที่ 12 เท่าเองนะ (อุตสาหกรรมเทรดกันที่ 25 เท่า) และมี PEG เพียง  0.4 เท่า
ส่วนอัตราผลตอบแทนเงินปันผลเฉลี่ย 3.60-3.70%
หากเจ้ามือยังใจดี เล่นบท “ตบจูบ” ไปเรื่อย ๆ ไม่ทิ้งออกไปซะก่อน
บวกกับพื้นฐานที่แน่นขึ้นเรื่อย ๆ
อาจได้เห็นราคาผ่านต้าน 5.00 บาทได้แหละ